L 335/42
LV
Eiropas Savienības Oficiālais Vēstnesis
29.12.2022.
4. pants
Saules enerģijas aprīkojuma uzstādīšanai vajadzīgo atļauju piešķiršanas procesa paātrināšana
1.
Atļauju piešķiršanas process, kas jāizpilda, lai esošās vai nākotnē paredzētās mākslīgās struktūrās (izņemot mākslīgas ūdens virsmas) uzstādītu saules enerģijas aprīkojumu un līdzās izvietotus enerģijas uzkrāšanas aktīvus, arī ēkās integrētas saules enerģijas iekārtas un jumta saules enerģijas aprīkojumu, nepārsniedz trīs mēnešus, ar noteikumu, ka minēto struktūru primārais mērķis nav saules enerģijas ražošana.
Atkāpjoties no Direktīvas 2011/92/ES 4. panta 2. punkta un II ielikuma 3. punkta a) un b) apakšpunkta, tos lasot atsevišķi vai saistībā ar minētās direktīvas II pielikuma 13. punkta a) apakšpunktu, minētās saules enerģijas aprīkojuma iekārtas ir atbrīvotas no prasības attiecīgā gadījumā noteikt, vai projektam ir nepieciešams ietekmes uz vidi novērtējums, vai no prasības veikt īpašu ietekmes uz vidi novērtējumu.
2.
Dalībvalstis var izslēgt konkrētas teritorijas vai struktūras no 1. punkta noteikumiem kultūras vai vēstures mantojuma aizsardzības iemeslu dēļ vai tādu iemeslu dēļ, kas saistīti ar valsts aizsardzības interesēm vai drošības apsvērumiem.
3.
Attiecībā uz atļauju piešķiršanas procesu saules enerģijas aprīkojuma uzstādīšanai tostarp atjaunīgo energoresursu enerģijas pašpatērētāju vajadzībām, kura jauda nepārsniedz 50 kW, ja viena mēneša laikā no pieteikuma iesniegšanas attiecīgās iestādes vai struktūras atbildi nav sniegušas, uzskata, ka atļauja ir piešķirta, ar noteikumu, ka saules enerģijas aprīkojuma jauda nepārsniedz esošo sadales tīkla pieslēguma jaudu.
4.
Ja šā panta 3. punktā minētās robežvērtības piemērošana rada ievērojamu administratīvo slogu vai ierobežojumu elektrotīkla darbībā, dalībvalstis var piemērot zemāku robežvērtību, ar noteikumu, ka tā ir virs 10,8 kW.
5.
Visus lēmumus, kas pieņemti šā panta 1. punktā minēto atļauju piešķiršanas procesu rezultātā, dara publiski pieejamus saskaņā ar spēkā esošajiem pienākumiem.
5. pants
Atjaunīgās enerģijas elektrostaciju energoatjaunināšana
1.
Projektu energoatjaunināšanai vajadzīgo atļauju (arī to atļauju, kas saistītas ar aktīvu modernizāciju, kura vajadzīga, lai tos varētu pieslēgt tīklam) piešķiršanas process, ja energoatjaunināšanas rezultātā palielinās jauda, nepārsniedz sešus mēnešus, ieskaitot ietekmes uz vidi novērtējumu veikšanu, ja to prasa attiecīgie tiesību akti.
2.
Ja energoatjaunināšanas rezultātā atjaunīgās enerģijas elektrostacijas jauda netiek palielināta par vairāk nekā 15 % un neietekmējot vajadzību novērtēt jebkādu iespējamu ietekmi uz vidi saskaņā ar šā panta 3. punktu, izveidot tīkla pieslēgumu pārvades vai sadales tīklam ir atļauts trīs mēneša laikā pēc pieteikuma iesniegšanas attiecīgajai struktūrai, ja vien nepastāv pamatotas bažas par drošumu vai sistēmas komponenti nav tehniski nesaderīgi.
3.
Ja uz atjaunīgās enerģijas elektrostacijas energoatjaunināšanu vai saistītas tīkla infrastruktūras modernizāciju, kas vajadzīga atjaunīgo energoresursu integrēšanai elektrosistēmā, attiecas prasība noteikt, vai projektam ir nepieciešama ietekmes uz vidi novērtējuma procedūra, vai prasība veikt ietekmes uz vidi novērtējumu saskaņā ar Direktīvas 2011/92/ES 4. pantu, šāda iepriekšēja noteikšana un/vai ietekmes uz vidi novērtējums aprobežojas tikai ar iespējamo būtisko ietekmi, kas izriet no izmaiņām vai paplašināšanas salīdzinājumā ar sākotnējo projektu.